MONITOR EXTERN Nr. 1

Cuprins

 

 

	1. Debutul preşedinţiei semestriale spaniole a UE

	2. Introducerea monedei europene - euro

	3. Obiectivele noului preşedinte al Parlamentului European

	4. Situaţia din Orientul Mijlociu

	5. Relaţiile dintre India şi Pakistan

	6. Analiza situaţiei economice a statelor Europei Centrale şi de Est

	7. China – analiza celui de-al cincilea recensământ al populaţiei


 

1. Debutul preşedinţiei semestriale spaniole a UE 

 

Agenda preşedinţiei spaniole a Consiliului Uniunii Europene, care a debut la 8 ianuarie 2002, la Madrid, cu sesiunea comună de lucru a guvernului spaniol şi a Comisiei Europene, a cuprins două obiective majore: criza din Argentina şi “fisurile” din guvernul italian.

Premierul spaniol, Jose Maria Aznar, s-a arătat dispus să ajute Argentina, din funcţia de preşedinte al UE. De asemenea, preşedinţia spaniolă trebuie să avanseze în rezolvarea a numeroase dosare rămase în suspensie, de la reformele structurale şi până la încheierea capitolelor de bază, precum cel agricol, în cadrul negocienilor de extindere a UE. 

După “semestrul spaniol” va veni rândul unei ţări considerate eurosceptice - Danemarca, urmată apoi de Grecia. Analiştii consideră că ar fi oportun ca viitoarea Convenţie, care începând din martie a.c. va pregăti noile reforme insituţionale ale UE, să ridice unele întrebări cu privire la viabilitatea sistemului preşedinţiei prin rotaţie, în cadrul unei Uniuni de 25 sau chiar mai multe state membre.

Atentatele din 11 septembrie din SUA au favorizat impulsionarea cooperării europene împotriva crimei organizate şi, în primul rând, a terorismului pe care J.M. Aznar l-a considerat “o prioritate între priorităţi”, chiar dacă accelerarea pe care şi-o doreşte guvernul spaniol pentru intrarea în vigoare a “euromandatului” de capturare şi predare - convenită în principiu pentru anul 2004 - depinde în mare măsură de premierul italian, Silvio Berlusconi, reticent faţă de această reglementare.

Analiştii politici consideră că Jose Maria Aznar s-a ferit întotdeauna să se amestece în problemele interne ale Italiei şi că o va face cu atât mai puţin acum când a preluat conducerea Consiliului Uniunii. Trebuie, totuşi, amintit că el a fost printre primii care au susţinut sancţiunile diplomatice împotriva Austriei, atunci când partidul lui Joerg Haider a intrat în guvern. În mod similar, nici Alianţa Naţională, condusă de Gianfranco Fini, şi nici Liga Nordului, care are ca lider pe Umberto Bossi, nu au o atitudine foarte diferită de cea a lui J. Haider cu privire la imigraţie sau la UE.

În prima sa apariţie în calitate de preşedinte al UE, J.M. Aznar i-a cerut preşedintelui argentinian, Eduardo Duhalde, să negocieze la nivel internaţional “un plan credibil şi asumabil” pentru a scoate ţara din criză. Numai aşa argentinienii vor continua să primească investiţiile şi ajutoarele străine atât de indispensabile. 

Criza acestei ţări andine s-a tranformat într-o temă centrală a primului act oficial al preşedinţiei europene. J.M. Aznar a arătat că “atât guvernul spaniol cât şi Uniunea Europeană doresc recuperarea rapidă a Argentinei, pentru care este obligatorie prezentarea unui plan credibil şi asumabil atât de societatea argentiniană cât şi de instituţiile şi comunitatea internaţională. Este fundamental ca acest plan să fie negociat şi convenit de principalii agenţi economici şi de autorităţile internaţionale interesate”.

Şeful guvernului spaniol a evitat totuşi să precizeze dacă ceea ce a făcut până acum liderul statului argentinian a fost bine. “Marjele de manevră sunt extraordinar de dificile şi trebuie acţionat cu responsabilitate”, a spus acesta. El a dorit totodată să alunge spectrul unei eventuale neparticipări la investiţii a companiilor spaniole, amintind că investiţiile spaniole au început să sosească în Argentina încă din anii ‘80 şi au fost menţinute de atunci, pentru că sunt “strategice”.

Romano Prodi a confirmat, la rândul său, pronosticurile făcute de J. M. Aznar potrivit cărora criza argentiniană va fi obiectul unei atenţii deosebite din partea UE în următoarele luni. Evoluţia crizei argentiniene va condiţiona pe de altă parte negocierile UE cu Mercosur, zona liberului schimb din emisfera sudică care include, de asemenea, Brazilia, Uruguay şi Paraguay, premierul spaniol fiind nevoit să recunoască dificultatea negocierilor de asociere dintre cele două părţi.

Potrivit analiştilor politici, J.M. Aznar şi S. Berlusconi au discutat obiectivele instituţiilor europene pentru următoarele şase luni şi au abordat, între altele, probleme care constituie “capul şi pajura” Uniunii: introducerea euro şi îndoielile suscitate de politica guvernului italian. Premierul spaniol s-a referit cu entuziasm justificat la intrarea în circulaţie a euro, apreciată drept “dimensiune colosală”, încurajat de răspunsul cetăţenilor spanioli faţă de noua monedă. Analiştii consideră că această atitudine este, fără îndoială, rezultatul alinierii guvernului spaniol la proiectele europene şi care a mizat întotdeauna pe o Europă unită.

Preşedintele guvernului spaniol s-a arătat convins de faptul că omologul său italian doreşte să meargă înainte pe calea integrării europene. Jose Maria Aznar nu a dorit să se alăture criticilor lansate la adresa lui Silvio Berlusconi, după plecarea din guvern “a celui mai european” ministru, Renato Ruggiero. El i-a întins astfel o mână salvatoare colegului său italian, pe care multe capitale europene nu îl văd dispus să continue procesul de construcţie europeană deja lansat. J.M. Aznar s-a arătat convins că Silvio Berlusconi şi guvernul său “vor avea o orientare favorabilă şi în acord cu istoria Italiei, care a mizat întotdeauna pe integrarea europeană”.

Totuşi, nici prudenţa, nici încrederea în orientarea europeană a Italiei nu pot ascunde faptul că instituţiile Uniunii nu trebuie să se preocupe doar de extinderea acesteia spre ţările din Europa de Est, ci şi de menţinerea între actualele state membre a loialităţii faţă de proiectul care a stat la baza însăşi a creării sale, semnat chiar la Roma. 

 

2. Introducerea monedei europene - euro

 

Preşedintele Comisiei Europene, Romano Prodi, a salutat, la 11 ianuarie a.c., “extraordinarul succes” înregistrat de introducerea monedei unice europene, euro, la 1 ianuarie 2002, succes datorat în principal cetăţenilor europeni. 

“Rezultatele sunt spectaculoase la mai puţin de o săptămână după această schimbare majoră (...) La zece zile de la introducerea monedei şi bancnotei euro, nu putem decât să ne felicităm pentru succesul obţinut. Nu este numai succesul nostru, ci, mai ales, succesul cetăţenilor europeni care au primit noua monedă mai întâi cu curiozitate şi apoi cu un indiscutabil entuziasm”, a declarat acesta.

Monezile şi bancnotele Euro le înlocuiesc pe cele naţionale, care vor fi retrase din circulaţie până cel târziu pe data de 1 iulie 2002, dată la care monedele din zona Euro îşi pierd statutul de monedă naţională. 

În perioada de tranziţie, se pot face tranzacţii în euro utilizând toate modalităţile ce nu implică numerar, precum transferuri bancare, cecuri, cărţi de credit şi cărţi de plată electronică. Majoritatea băncilor oferă posibilitatea de deschidere a unui cont în euro, acţiune începută la data de 1.01.1999. 

Potrivit Reglementării Consiliului UE din mai 1998, monezile şi bancnotele naţionale trebuie să fie retrase din circulaţie până cel târziu la data de 1.07.2002. Statele membre UE studiază posibilitatea reducerii acestei perioade, datorită dificultăţilor logistice şi practice presupuse de menţinerea dublei circulaţii, pentru întreaga perioada de tranziţie de 6 luni. După terminarea perioadei de dublă circulaţie, termenul până la care monezile şi bancnotele naţionale vor fi schimbate pentru cele corespunzătoare în Euro va fi determinat pe plan naţional, potrivit uzanţelor locale (în general durează câţiva ani pentru înlocuirea monezilor şi bancnotelor vechi cu cele noi). Monezile şi bancnotele retrase din circulaţie vor fi distruse potrivit reglementărilor în vigoare. 

Toate costurile trecerii la Euro sunt suportate de cei ce au pregătit această acţiune, respectiv băncile, companiile, administraţiile publice. Dar, având în vedere că Uniunea Economică şi Monetară reprezintă un efort comun, avantajos pe ansamblul societăţii, este de aşteptat ca aceste costuri să fie compensate de o eficienţă economică sporită. 

Costurile financiare directe ale introducerii euro ce trebuie suportate de către statele membre sunt legate în principal de modernizarea contabilităţii publice, a sistemelor informaţionale, de educarea cetăţenilor, de producerea şi distribuirea noilor monezi şi bancnote şi de campaniile de informare publică.

 

3. Obiectivele noului preşedinte al Parlamentului European

 

Irlandezul Patrick Cox, membru al Parlamentului European de la Strasbourg din 1989, fost jurnalist, a reuşit să câştige alegerile pentru funcţia de preşedinte al PE, învingându-i, la 15 ianuarie a.c., pe socialistul britanic David Martin şi pe danezul, Jens Peter Bonde.

Republica Irlanda, unul dintre cele mai mici state ale Uniunii Europene, s-a arătat încântată de această reuşită. “Este un succes deosebit atât pentru Patrick Cox, cât şi pentru Irlanda”, a declarat premierul irlandez Berthie Ahern.

În discursul rostit imediat după comunicarea rezultatelor, Patrick Cox a numit alegerea sa “un mesaj puternic adresat unei Europe pe cale să îşi lărgească frontierele”. “Ne aşteaptă o perioadă de provocări”, a mai spus acesta, exprimându-şi totodată speranţa că negocierile de aderare la UE a zece noi ţări ar putea fi definitivate în următoarele 12 luni. “Procesul extinderii reprezintă o provocare a actualei generaţii de politicieni europeni”.

Preşedinte al Grupului politic al liberalilor din Parlamentul European, Pat Cox, în vârstă de 49 de ani, preia mandatul de doi ani şi jumătate de la fostul preşedinte al PE, Nicole Fontaine, devenind astfel primul irlandez care ocupă una din cele mai importante funcţii ale UE.

Considerat de analişti drept un “eurofil” convins, cu o agendă federalistă, noul preşedinte al PE a anunţat că în timpul mandatului are ca principale obiective definitivarea procesului de negociere cu statele candidate la UE din Europa Centrală şi de Est, proces apreciat de acesta ca fiind “cel mai important eveniment al actualei etape a dezvoltării europene”, accelerarea ritmului de punere în aplicare a politicilor economice şi sociale şi elaborarea unei Constituţii europene.

Cu o solidă reputaţie de politician, Pat Cox este aşteptat să îşi folosească actuala poziţie pentru a creşte rolul PE în procesul decizional al UE. Noul preşedinte s-a angajat să lupte pentru o mai mare democraţie în cadrul Uniunii, pentru un rol mal activ al parlamentarilor europeni şi pentru scoaterea procesului decizional din spatele uşilor închise ale guvernelor europene. Este o “gravă deficienţă”, a apreciat acesta, faptul că numeroase legi europene sunt adoptate în secret.

Noul preşedinte al PE doreşte, de asemenea, să schimbe imaginea “birocratică şi tehnocrată” a UE, astfel încât toată lumea să poată înţelege mecanismele care o guvernează, notează cotidianul “The Irish Times”. Se speră că Pat Cox va face minuni mai ales în privinţa imaginii şi rolului PE. 

Acesta a subliniat necesitatea ca o mare parte din bugetul anual al UE (peste 85 de miliarde de euro) să intre sub controlul PE şi a atras atenţia că respectivii bani sunt meniţi să contribuie la ameliorarea procesului democratic pe continent. “Trebuie să realizăm reforma instituţiilor europene şi este important să căutăm să constituţionalizăm dezbaterile pe această temă”, a mai afirmat acesta, adăugând că “acest demers implică deopotrivă o afirmare modernă şi elevată a valorilor europene comune, a drepturilor şi responsabilităţilor, o afirmare a puterii şi a limitelor puterii, a echilibrului dintre instituţiile politice europene”.

Concluzia analiştilor este aceea că Pat Cox îşi va prelua mandatul cu dorinţa de a reface legătura dintre PE şi alegători, de a regândi cheltuielile PE şi de a încerca să imprime dezbaterilor parlamentare o mai mare relevanţă în relaţia cu opinia publică. Limitele politice ale legislativului de la Strasbourg, singurul organism al UE ai cărui membri sunt aleşi prin vot direct, sunt cu atât mai surprinzătoare cu cât PE nu este nici pe departe cel mai puţin influent for de dezbatere a “mitului” eurosceptic, afirmă cotidianul “The Independent”. Parlamentul European co-participă la procesul decizional din interiorul UE în baza prerogativelor largi de care se bucură: poate amenda sau respinge, nu şi iniţia, o lege în domenii variate, de la mediu înconjurător la telecomunicaţii.

Cotidianul “The Guardian” apreciază, la rândul său, că alegerea lui Pat Cox poate reprezenta un avantaj în orice campanie britanică pro-euro şi chiar în Republica Irlanda, stat membru al UE în care Tratatul de la Nisa (privind reforma instituţională a UE cu scopul de a permite aderarea de noi state la Uniune) a fost respins prin referendumul desfăşurat anul trecut. 

 

4. Situaţia din Orientul Mijlociu

 

• Israelul aşteaptă avizul SUA pentru a pune capăt regimului lui Yasser Arafat 

Conform analiştilor, Ariel Sharon şi generalii săi sunt gata, după ultimele atentate palestiniene, să “lichideze” regimul lui Yasser Arafat. Mai lipseşte ca autorităţile americane - reticente până acum să rupă toate legăturile cu Autoritatea Naţională Palestiniană - să dea undă verde. 

“Israelienii şi palestinienii au renunţat de mult să mai meargă în Infern, pentru că după recenta escaladare a violenţei şi unii şi alţii sunt chiriaşii Satanei. Mii de poliţişti şi de soldaţi israelieni patrulează bulevardele oraşelor şi principalele şosele ale ţării, pentru a preveni valul de atentate abătut asupra Israelului. A fost decretată starea de alertă. Măsurile de securitate, şi aşa sufocante, s-au intensificat. Alerta este generală şi în teritoriile palestiniene. Ramallah, Nablus şi alte oraşe palestiniene se tem de o nouă ocupare de către armata israeliană. Guvernul israelian a anunţat că atentatele nu vor rămâne nepedepsite. Se impun represalii care vor deschide apoi porţile răzbunării.

Răzbunare este exact ce au pretins şi cei 15.000 de participanţi la funeraliile celor patru militanţi Hamas ucişi de armata Tshal la Nablus. Răzbunare este ceea ce vrea şi palestinianul de pe stradă, bombardat de presa locală şi de posturile de televiziune cu detalii privind modul în care activiştii lor “au fost ciuruiţi de gloanţe în timp ce dormeau”. Israelul respinge aceste acuzaţii explicând că moartea a survenit în timpul unui schimb de focuri. Contează prea puţin, totuşi, fiindcă argumentele nu vor ostoi nici de data aceasta setea de răzbunare.

Ajunşi într-un punct considerat de liderul opoziţiei israeliene, Yossi Sarid, cel mai “negru şi mai dezastruos” din istoria ţării - aluzie la “eşecul absolut al politicii lui Ariel Sharon faţă de palestinieni şi care a provocat un şir nesfârşit de victime israeliene” - primul ministru şi generalii săi par dispuşi să pună capăt, odată pentru totdeauna, regimului lui Y. Arafat. Nu le mai rămâne decât avizul SUA, ceea ce - potrivit unor surse diplomatice israeliene este un fapt iminent - având în vedere că SUA îl consideră pe liderul palestinian “o cauză pierdută”.

Yasser Arafat este pentru Israel, chiar şi pentru fostul premier laburist, Ehud Barak, “un terorist, care a dat mână liberă organizaţiilor Hamas, Jihadul Islamic şi Tanzim să-şi reia atacurile”. Motiv pentru care, potrivit ministrului israelian fără portofoliu, Dany Naveh, “nu avem altă opţiune decât să punem capăt regimului său”.

“Ori Y. Arafat pune capăt terorismului, ori teroarea îl va termina pe el”, a spus Shimon Peres la Strasbourg. Şeful diplomaţiei israeliene a avertizat Consiliul Europei asupra imposibilităţii de a negocia pacea cu preşedintele OEP, Yasser Arafat, cât timp el nu va controla situaţia. “Este necesar ca Y. Arafat să încerce să controleze grupările armate, altminteri el nu va avea nici un viitor”, a avertizat S. Peres, cerând o iniţiativă comună a SUA, Europei şi Rusiei pentru “a-i salva pe palestinieni de teroare”. Shimon Peres a avertizat că Israelul va fi cel care îi “va opri pe terorişti” dacă Y. Arafat nu reuşeşte singur, subliniind că problema OEP “nu este poziţia, ci complezenţa sa faţă de facţiunile care îl înconjoară pe Y. Arafat”. 

Surse ale Comisiei Europene au evaluat, în mod provizoriu, la 17,3 milioane de euro pagubele provocate aeroportului din Gaza, postului de radio “Vocea Palestinei”, unei clădiri administrative şi altor instalaţii finanţate de ţările europene. Comisia pregăteşte un protest oficial şi analizează posibilitatea de a cere despăgubiri. 

În paralel cu discursul pronunţat în faţa Consiliului Europei, Shimon Peres s-a întâlnit la Strasbourg cu preşedintele Consiliului legislativ palestinian, Abou Alla, şi cu Înaltul Reprezentant al UE pentru Politică Externă şi Securitate Comună, Javier Solana, care a apreciat actuala situaţie drept “foarte gravă”. 

Situaţia a devenit şi mai gravă după ce la 24 ianuarie a.c. miliţiile şiite Hezbollah au redeschis frontul libanez, după mai multe luni de calm, atacând poziţiile militare ale Israelului de la frontiera localităţii Shebaa. Aviaţia şi artileria israeliană au ripostat, autorităţile israeliene considerând foarte gravă ofensiva comandată de Siria şi Iran”. 

 

• Final de partidă pentru Yasser Arafat

 

“Este posibil ca duelul început în anii ‘70 între premierul israelian Ariel Sharon şi Yasser Arafat - duel care este echivalentul feudal, în Orientul Mijlociu, al “dreptului de răzbunare” - să se încheie prin victoria israeliană.

Liderul Organizaţiei pentru Eliberarea Palestinei este prizonierul cartierului său general, izolat politic, complice al unor forţe pe care nu reuşeşte să le ţină sub control. Shimon Peres a renunţat la speranţa de a relua cu Yasser Arafat o relaţie constructivă. Prietenii arabi ai preşedintelui OEP îl sprijină cu o răceală oficială, în calitate de avocaţi din oficiu. Pacifiştii israelieni îl fac răspunzător de eşecul speranţelor lor. Europenii îl ascultă cu o răbdare politicoasă, dar fără încredere. Fostul preşedinte al SUA, Bill Clinton, nu poate uita eşecul negocierilor de la Camp David. Preşedintele George W. Bush i-a întors brusc spatele. Mediatorul american Anthony Zinni îl tratează cu o răceală ce frizează dispreţul.

Cât timp va mai trece până când ultimii tovarăşi se vor debarasa de acest Rege Lear arab şi vor începe să îşi împartă ce a mai rămas din statul eşuat? Şi totuşi, nu ar fi deloc surprinzător dacă abilul Y. Arafat va ieşi încă o data din cursa pe care şi-a întins-o singur. Este ambiţios, tenace şi extraordinar de “cameleonic”, apreciază cotidianul “Corriere della Sera”. Oricine a avut ocazia de a sta faţă în faţă cu el şi de a asculta timp de peste o oră vocea sa stridentă şi guturală ştie că el poate fi, în funcţie de împrejurări, avocat, negustor, predicator, tribun.

Cariera sa politică a început în Kuweit, spre sfârşitul anilor ‘50, atunci când un grup de exilaţi a înfiinţat organizaţia numită Al Fatah şi a încercat să facă din ea bastionul rezistenţei palestiniene. Y. Arafat a reuşit să controleze fondurile organizaţiei şi să devină liderul acesteia. În anii care au urmat, şi mai ales după Războiul de Şase Zile, nu a ezitat să recurgă la instrumentele terorii: deturnări de avioane şi o lungă serie de atentate sângeroase. Dar toţi, inclusiv adversarii săi, îi recunosc meritul de a fi impus problema palestiniană în atenţia opiniei publice internaţionale. Pentru a face acest lucru şi-a construit, în primul rând, propriul personaj: o bluză militară, barba neîngrijită, ochelari mari, un kefiah ce îi înfăşoară capul şi coboară de-a lungul feţei acoperând-i umărul drept. Nu are o înfăţişare prea plăcută, dar este în acelaşi timp imaginea unui popor. Palestina arabă nu are un teritoriu, dar are un chip.

Ceea ce surprinde cel mai mult în istoria vieţii sale politice este lista erorilor şi dezastrelor. A comis o eroare, de exemplu, atunci când l-a sfidat pe regele Hussein al Iordaniei şi a încercat să îi sustragă, în favoarea OEP, controlul regatului. Învins de iordanieni în acel septembrie negru din 1970, a fost constrâns să emigreze cu poporul său în Liban, unde a încercat o operaţiune similară. Asediat de israelieni şi hăituit de miliţiile creştine, s-a refugiat în Tunisia. Dar a continuat să fie, în ciuda tuturor lucrurilor, unicul chip internaţional recunoscut al rezistenţei palestiniene. Masacrarea a 800 de palestinieni în tabăra de la Sabra şi Shatila i-a conferit aureola de martir şi i-a asigurat simpatia unei părţi a opiniei publice europene. “Teroristul” era pe cale să devină un lider şi a început să facă primii paşi în “saloanele bune” ale politicii internaţionale. Politicieni de primă mărime dar şi alţii oameni de stat, nu au ezitat să îi strângă mâna.

O nouă forţă apare însă în tabăra palestiniană şi este pe cale să ameninţe calitatea de lider a lui Y. Arafat. Este vorba de grupările fundamentaliste islamice care luptă în Liban cu ajutorul banilor acordaţi de ayatolahii iranieni. O astfel de grupare este înfiinţată în 1987, în teritoriile ocupate, după declanşarea intifadei - Hamas - organizaţie ce avea să devină un spin în coasta liderului OEP.

Dar cea mai mare eroare comisă de Y. Arafat datează din 1990, atunci când Saddam Hussein a invadat Kuweitul iar SUA au format împreună cu unele state musulmane o coaliţie antiirakiană. Liderul OEP a “mizat pe calul greşit” şi a pierdut, după Războiul din Golf, ajutoarele financiare din partea celor mai mari puteri arabe. Dar şi erorile se pot dovedi pline de virtuţi şi avantaje. Încolţit, Y. Arafat a renunţat la obiectivul cel mai radical - alungarea evreilor din teritoriile palestinene - şi a avut şansa de a găsi în Israel doi politicieni, Yitzak Rabin şi Shimon Peres, care au dat dovadă de o mare clarviziune. În 1993, la Casa Albă, “bătrânul cameleon” s-a transformat în marele lider politic şi avea să devină peste puţin timp, în 1994, alături de interlocutorii săi, “un premiu Nobel pentru pace”, comentează cotidianul italian.

Atunci când vor scrie istoria evenimentelor din ultimii nouă ani, cercetătorii nu-i vor menaja nici pa Benjamin Netanyahu nici pe Ariel Sharon. Multe din cele ce s-au întâmplat se datorează obstinaţiei cu care o parte din conducerea politică israeliană a boicotat, deliberat, naşterea unui stat palestinian. Dar istoricii nu vor putea uita că Y. Arafat a comis în această perioadă cel puţin două erori capitale. În primul rând, a domnit asupra unei administraţii corupte şi a permis astfel radicalismul religios şi incoruptibil al Hamas. În al doilea rând, nu a avut curajul să semneze la Camp David un compromis care i-ar fi garantat peste 90% din teritoriile ocupate”.

 

5. Relaţiile dintre India şi Pakistan

 

Deşi climatul relaţiilor dintre India şi Pakistan pare să se destindă, riscul unui al patrulea război între aceste două puteri nucleare nu este încă exclus.

Autorităţile de la New Delhi au impus drept condiţie prealabilă pentru orice dialog cu vecinul lor anihilarea mişcărilor islamiste armate care, având baza în Pakistan, luptă împotriva prezenţei indiene în Caşmir, singurul stat majoritar musulman al Indiei. Autorităţile pakistaneze s-au conformat arestând o sută de militanţi al grupărilor Lashkar-e-Taiba şi Jaish-e-Mohammed, pe care India le consideră răspunzătoare pentru atacul împotriva parlamentului său, la data de 13 decembrie 2001. Dar, pentru moment nu se ştie până unde este dispus să meargă guvernul pakistanez în ce priveşte executarea acestei represiuni.

Pakistanul este practic răspunzător într-o mare măsură de crearea şi de activităţile acestor grupări, care au permis serviciilor de informaţii militare (ISI) să poarte în Caşmir un război prin “procură” pe tot parcursul anilor 1990. Anihilarea lor ar însemna, aşadar, o schimbare de politică majoră, susceptibilă să calmeze mania indiană în faţa “terorismulul transfrontalier”.

“Se pune întrebarea dacă Pakistanul este dispus să renunţe la violenţă şi teroare ca instrument de politică externă în relaţiile cu India”, apreciază Amithab Mathoo, renumit profesor al Şcolii de Studii Internaţionale din cadrul Universităţii Nehru din Delhi. “Se pare că există un potenţial pentru o schimbare de logică, dar acesta ar putea fi la fel de bine un gest tactic menit să determine diminuarea tensiunii”, a continuat el.

Dacă, sub presiunea internaţională, Pakistanul a făcut răspunzătoare două grupări incriminate pentru atentatul împotriva parlamentului, liderii statului nu au spus practic nimic despre intenţiile lor în legătură cu celelalte grupări similare pe care le sponsorizează. Analiştii apreciază că guvernul pakistanez se află într-o situaţie deosebit de delicată, prins la mijioc între angajamentele sale faţă de coaliţia internaţională împotriva terorismului şi riscul de a-şi atrage un puternic resentiment popular dacă acuză “mişcările de eliberare” din Caşmir, această regiune fiind pentru numeroase persoane o chestiune de mândrie naţională. Fără a mai pune la socoteală opoziţia partidelor religioase, care au calificat deja ca “puţin înţeleaptă” noua potitică a generalului P. Musharraf. Premierul indian Atal Behari Vajpayee nu a pierdut prilejul de a remarca acest lucru: “Cum poate fi combătut terorismul în Afganistan şi propagat în Caşmir?”

O serie de informaţii publicate de cotidianul american “New York Times” par să indice însă faptul că autorităţile pakistaneze sunt în curs de a regândi strategia lor. Citând responsabili pakistanezi, cotidianul afirmă că guvernul ar fi suprimat orice ajutor către grupări armate din afara Caşmirului care luptă în această provincie, continuând în acelaşi timp să acorde un sprijin “moral şi politic” grupărilor autohtone. Potrivit acestor surse, generalul P. Musharraf ar fi apreciat că “a face să scadă nivelul rebeliunii nu este un preţ prea scump pentru apărarea ţării împotriva unui atac al Indiei, ale cărei forţe convenţionale sunt mult mai puternice decât cele ale Pakistanului”.

Primele vizate de o asemenea decizie ar fi Jaish şi Lashkar, de departe grupările cele mai active din Caşmir, existând însă riscul ca ele să nu accepte cu uşurinţă această schimbare de politică.

Ambele grupări şi-au anunţat deja intenţia de a continua activităţile lor în Caşmirul indian, iar Jaish a ameninţat că va comite “noi atentate sângeroase împotriva forţelor de securitate indiene”. 

Dacă Amithab Mathoo afirmă că mişcările armate “nu vor putea supravieţui mai mult de câteva luni fără ajutorul statului”, alţi analişti apreciază că aceste mişcări au dobândit de-a lungul anilor o mare autonomie, iar de acum încolo sunt capabile să acţioneze singure. În acest caz, ele ar putea obstrucţiona serios relansarea unul dialog indo-pakistanez. 

 

6. Analiza situaţiei economice a statelor Europei Centrale şi de Est 

 

Analizând un studiu elaborat de Centrul de Studii şi Cercetări Internaţionale pentru Ştiinţe Politice (CERI), realizat sub coordonarea lui Jean-Pierre Page, specialist al Fundaţiei Naţionale pentru Ştiinţe Politice din Franţa, privind situaţia economică a ţărilor din Europa Centrală şi de Est, cotidianul francez “Le Monde” din 22 ianuarie 2002 apreciază că “reducerea ritmului de creştere ce afectează economiile “Celor 15” ar urma să se propage şi în ţările din Europa Centrală, ducând la scăderea exporturilor lor”.

Documentul analizează îndeosebi Bulgaria, Ungaria, Polonia, România, Slovacia, Slovenia, Republica Cehă şi cele trei ţări baltice - Estonia, Letonia şi Lituania. Cele zece state din Europa Centrală şi de Est au fost puţin afectate în anul 2001 de diminuarea pe plan mondial a ritmului de creştere economică, fenomen ce s-a agravat după atentatele comise în Statele Unite ale Americii. Creşterea economică medie a acestor ţări s-a menţinut la 3,8%, faţă de 4,3%, cât fusese în anul 2000. 

Această situaţie are mai multe cauze. Prima este de natură externă şi ţine de repercusiunile treptate ale deteriorării economice mondiale. Criza a afectat mai întâi SUA, şi apoi Europa. “Această reducere a ritmului de creştere economică le va afecta cel mai mult, deoarece 60-70% din schimburile comerciale ale acestor ţări sunt realizate cu Uniunea Europeană”, se apreciază în raport. “Impactul a început să fie sesizat la finele lui 2001 şi va fi resimţit mai ales în cursul lunilor viitoare”. Robusteţea acestor economii se explică şi printr-o relansare a cererii interne. “Până atunci, ea jucase un rol moderat în creşterea Produsului Intern Brut, or, de un an încoace, nu mai este cazul”.

Consumul s-a accelerat odată cu flexibilizarea politicilor bugetare şi creşterea salariilor. Un alt semnal încurajator este şi faptul că “fluxul investiţiilor străine nu s-a diminuat”. După ce a atins un maximum de 20 miliarde dolari (22,6 miliarde euro) în anul 2000, acesta s-a menţinut anul trecut la un nivel de peste 18 miliarde dolari (20,3 miliarde euro). Ţările cele mai atrăgătoare din acest punct de vedere au fost Polonia, Republica Cehă, Slovacia şi Ungaria. Cadrul economic relativ stabil ţine şi de evoluţia structurilor de producţie, care au câştigat în planul competitivităţii şi al eficienţei.

Cu toate acestea, raportul deplânge ceea ce consideră a fi un revers al medaliei: “dacă, pentru cele mai multe dintre aceste ţări, evoluţia începută în 1989 a reprezentat o reuşită economică, ea se dovedeşte un eşec social”. Şomajul rămâne ridicat şi inegalitaţile se adâncesc - o situaţie ce nu va putea decât să se accentueze în cazul propagării crizei. “Acest lucru riscă să sporească mult tensiunile în ţările în care situaţia pe piaţa muncii este deja foarte instabilă şi unde procesul de reformă s-a dovedit foarte dureros pentru o populaţie ce nu-i constată încă beneficiile”. Totul va depinde, aşadar, de moment şi de amploarea relansării economice a “Celor 15”, apreciază cotidianul parizian.

Încă din toamna anului 2001, Organizaţia pentru Cooperare şi Dezvoltare Economică şi-a revizuit previziunile mondiale, estimând că, pentru ţările din Europa Centrală şi de Est, diminuarea ritmului de creştere economică va duce la a puternică reducere a ritmului exporturilor. Ritmul creşterii în acest domeniu ar urma să se reducă de la 12% în 2001, la doar 4% în 2002. Previziunile de creştere a PIB variază sensibil de la o ţară la alta, stagnarea fiind deosebit de marcată în Polonia.

În faţa crizei, cele zece ţări au o libertate de acţiune redusă. Dorind toate să fie admise în UE încă din anul 2004, ele au început aplicarea unor reforme importante în vederea asanării economiilor lor şi pentru îndeplinirea criteriilor de aderare. Inflaţia a scăzut puternic în decurs de câţiva ani, deşi se menţine încă la un nivel ridicat, comparativ cu cea înregistrată în cadrul “Celor 15”. Pe plan bugetar, ele nu pot accepta scăderea valorii resurselor. Dacă deficitul lor public a putut fi finanţat din investiţiile străine, nu este sigur că acest lucru va putea continua în acelaşi ritm. În cazul în care criza continuă, oportunităţile vor deveni mai rare, iar investitorii străini mai prudenţi, apreciază “Le Monde”.

Încă din luna iulie a anului 2001, Institutul de Studii Economice Comparate din Viena s-a declarat îngrijorat de spaţiul limitat în care pot evolua politicile economice. Pentru experţii acestei instituţii, ar trebui ca guvernele să nu se înşele în privinţa priorităţilor, aplicând - mai mult decât este nevoie -politici de austeritate centrate pe o luptă împotriva inflaţiei, revenită astăzi la niveluri rezonabile. De asemenea, executivele nu ar trebui nici să pună prea mult accentul pe necesitatea unei convergenţe macroeconomice cu UE, inutil de rapidă şi incompatibilă cu exigenţele pe care le impune recuperarea rămânerii în urmă în domeniul nivelului de trai. Astfel, o intrare prea rapidă în zona euro s-ar putea dovedi un “dezastru”, a precizat - la sfârşitul anului - un reprezentant al institutului sus-menţionat. 

 

7. China – analiza celui de-al cincilea recensământ al populaţiei

 

Potrivit unei evaluări sumare făcută după desfăşurarea celui de al cincilea recensământ la scară naţională, China are o populaţie de 1,2953 miliarde de locuitori, inclusiv regiunile administrative speciale Hong Kong şi Macao şi provincia Taiwan.

Populaţia care trăieşte în partea continentală a cunoscut, în ultimii 10 ani, un ritm de creştere anual de 1,07%, ceea ce înseamnă o scădere de 0,4% faţă de anii ‘80. Directorul Oficiului Naţional de Statistică, care a coordonat grupul principal de lucru în timpul desfăşurării celui de al cincilea recensământ naţional, a evidenţiat faptul că eforturile Chinei în domeniul planificării familiale au fost încununate de succes. China a evitat în acest fel creşterea demografică explozivă înregistrată imediat după întemeierea Chinei Noi, în 1949, şi a reuşit să controleze în mod eficient creşterea rapidă a populaţiei. 

 

 

 

Comunicat privind unele date principale ale recensâmântului din anul 2000, document elaborat de Oficiul Naţional de Statistică al R.P. Chineze - 2001

În conformitate cu hotărârea Consiliului de Stat, în China a avut loc, la 1 noiembrie 2000, cel de-al 5-lea recensământ al populaţiei. Sub conducerea Consiliului de Stat şi a guvernelor locale de la toate nivelele şi cu sprijinul şi cooperarea populaţiei diferitelor grupuri etnice, evaluările pe teren au fost efectuate prin eforturile susţinute a aproximativ 10 milioane de lucrători însărcinaţi cu realizarea recensământului. Evaluarea ulterioară - prin verificare pe eşantioane - a demonstrat că recensământul a fost corect. Rezultatele sunt următoarele:

I. Numărul total al populaţiei

Populaţia Chinei este de 1.295,33 milioane locuitori, din care:

- populaţia Chinei a 31 provincii, regiuni autonome şi municipalităţi (fără insulele Jinmen şi Mazu din provincia Fujian) şi militarii în serviciu din China continentală totalizează 1.265,83 milioane;

- populaţia regiunii administrative speciale Hong Kong: 6,78 milioane;

- populaţia regiunii administrative specială Macao: 440.000 locuitori;

- populaţia provinciei Taiwan şi a Insulelor Jinmen, Mazu şi a câtorva insule din provincia Fujian: 22,28 milioane.

II. Creşterea demografică

Faţă de numărul de locuitori de 1.133,68 mitioane, înregistraţi la recensământul din 1990 (ora zero a zilei de 1 iulie 1990 - momentul de referinţă), populaţia totală a celor 31 de provincii, regiuni autonome şi municipalităţi, incluzând şi militarii în serviciu din China continentală a crescut, în cei zece ani şi patru luni, cu 132,15 milioane de persoane, respectiv cu 11,66%. Media anuală de creştere a fost de 12,79 milioane de persoane, rezultând un ritm de creştere de 1,07%.

III. Populaţia pe număr de familii

În cele 31 de provincii, regiuni autonome şi municipalităţi din China continentală s-au numărat 348,37 milioane de familii, numărul total al celor ce le alcătuiesc fiind 1.198,39 milioane persoane. O familie este alcătuită în medie din 3,44 persoane cu 0,52 persoane mai puţin faţă de recensământul din 1990, cifra find atunci de 3,96 persoane pe familie.

IV. Compoziţia populaţiei pe sexe

Din totalul poputaţiei înregistrat în cele 31 provincii, regiuni autonome şi municipalităţi, inclusiv militarii în serviciu din China continentală 653,55 milioane persoane, adică 51,63% sunt bărbaţi, iar 612,28 milioane, respectiv 48,37% sunt femei. Raportul între sexe (la 100 femei) este de 106,74.

V. Populaţia pe grupe de vârste

Din numărul total al locuitorilor celor 31 de provincii, regiuni autonome şi municipalităţi şi miltari în serviciu din China continentală, 289,79 rnilioane persoane alcătuiesc grupa de vârstă 0-14 ani, reprezentând 22,89%; 887,93 milioane persoane alcătuiesc grupa de la 15-64 ani, respectiv 70,15% din totalul populaţiei, iar 88,11 milioane persoane formează grupa de vârstă de 65 ani şi peste, respectiv 6,96%. Faţă de rezultatele înregistrate la recensământul din 1990, numărul celor cuprinşi în grupa de vârstă 0-14 ani a scăzut cu 4,80%, iar numărul celor cuprinşi în grupa de vârstă de peste 65 de ani a crescut cu 1,39%.

VI. Structura populaţiei pe grupuri etnice

Din totalul populaţiei celor 31 de provincii, regiuni autonome şi municipalităţi, inclusiv militarii în serviciu din China continentală, 1.159,40 milioane persoane, respectiv 91,59% aparţin populaţiei han, iar 106,43 milioane persoane, adică 8,41% aparţin diferitelor grupuri etnice. Comparativ cu datele recensământului din 1990, populaţia han a crescut cu 116,92 milioane persoane, adică cu 11,22%, în vreme ce populaţia aparţinând grupurilor etnice minoritare a crescut cu 15,23 milioane persoane, respectiv cu 16,70%.

 

VII. Structura populaţiei după gradul de instruire

Din cele 31 de provincii, regiuni autonome şi municipalităţi, inclusiv militarii în serviciu din China continentală, 45,71 milioane persoane au absolvit o universitate (cel puţin un colegiu de doi ani sau mai mult); 141,09 milioane persoane au absolvit un curs secundar complet (inclusiv şcoli tehnice); 429,89 milioane persoane au terminat primul ciclu al unei şcoli secundare, iar 451,91 milioane persoane au absolvit şcoala primară (persoanele cuprinse în statistică sunt cele care au absolvit şcoala sau elevi care urmează în prezent cursurile).

Faţă de recensământul din anul 1990, în ceea ce priveşte gradul de instruire la 100.000 de locuitori, au avut loc următoarele modificări: numărul persoanelor cu studii superioare a crescut de la 1,422 milioane la 3,611 milioane; numărul celor cu şcoală medie completă a crescut de la 8,039 milloane la 11,146 milioane; numărul celor care au absolvit primul ciclu de învăţământ secundar a crescut de la 23,344 milioane la 33,961 milioane, iar numărul celor care au absolvit numai cursul primar a scăzut de la 37,057 milioane la 35,701 milioane.

Din totalul populaţiei celor 31 de provincii, regiuni autonome şi municipalităţi, inclusiv militarii în serviciu din China continentală, 85,07 milioane persoane au fost înregistrate ca analfabeţi (persoane care au depăşit vârsta de 15 ani şi care nu ştiu să citească sau ştiu să citească puţin). Procentul de 15,88% al analfabeţilor, rezultat la recensământul din 1990, a scăzut la 6,72%, reducându-se cu 9,16%.

VIII. Populaţia pe zone de rezidenţă

În cele 31 de provincii, regiuni autonome şi municipalitaţi din China continentală, 455,94 milioane reprezintă populaţia urbană, respectiv 36,09% din total; numărul locuitorilor de la sate se ridică la 807,39 milioane, respectiv 63,91%. Faţă de recensământul din anul 1990, populaţia urbană a crescut cu 9,86%.

